*Patvirtinta 2014-09-24*

*komiteto posėdyje*

*Protokolo Nr. 100-P-86*

**LIETUVOS RESPUBLIKOS SEIMO**

**EUROPOS REIKALŲ KOMITETO**

**2014 M. pavasario sesijos IR 2014 M. TARPSESIJINIO laikotarpio (IKI RUDENS SESIJOS) DARBO ATASKAITA**

**(2014 M. KOVO 10 D. – 2014 M. RUGSĖJO 10 D.)**

**BENDROJI INFORMACIJA**

|  |  |
| --- | --- |
| **Teisės aktų projektų svarstymas** | |
| Seimo pavedimai dėl teisės aktų projektų, bendras sk.    iš jų: kaip pagrindiniam komitetui  kaip papildomam komitetui | **6** |
| **3** |
| **3** |
| Kitų komitetų prašymu ar komiteto iniciatyva pateiktos išvados |  |
| **Posėdžiai ir klausymai** | |
| Komiteto posėdžiai  iš jų: išvažiuojamųjų | **26** |
| **1** |
| **Parlamentinė kontrolė** | |
| Svarstytų parlamentinės kontrolės klausimų bendras sk. | **216** |
| *Tarybos* | **28** |
| *Pozicijos* | **161** |
| *Ataskaitos* | **28** |
| *Europos Sąjungos teisės aktų perkėlimo stebėsena* | **1** |
| *Kiti parlamentinės kontrolės klausimai* | **21** |
| **Komiteto priimtos nuomonės** | **8** |
| Seimo valdybos sprendimu (komiteto iniciatyva) ir komiteto sprendimu sudarytos darbo grupės | **1** |
| **Komiteto organizuoti renginiai** | |
| Komiteto organizuotos konferencijos, seminarai, diskusijos | **3** |
| *Organizuotos konferencijos/ minėjimai* | **2** |
| *Video konferencijos* |  |
| *Seminarai* |  |
| *Diskusijos plenariniuose posėdžiuose* | **1** |
| **Tarptautiniai ryšiai** | |
| Komiteto priimtų užsienio delegacijų sk.  iš jų: susitikimai, organizuoti komiteto iniciatyva | **2**  **2** |
| Surengta komiteto delegacijų išvykų į užsienį | **2** |
| **Pareiškimų, raštų nagrinėjimas ir rengimas** | |
| Gauta pareiškimų, raštų ir kitų dokumentų | **265** |
| Parengta atsakymų ir raštų | **291** |

**I. EUROPOS REIKALŲ KOMITETO STRUKTŪRA**

2012 m. lapkričio 20 d. Lietuvos Respublikos Seimas nutarimu Nr. XII-11 „Dėl Lietuvos Respublikos Seimo komitetų narių skaičiaus“ (Žin., 2012, Nr. 135-6889; 2013, Nr. 9-345) nustatė, kad Seimo Europos reikalų komitetą sudaro 25 nariai.

Komiteto sudėtis ataskaitiniu laikotarpiu keitėsi. Prasidedant Seimo pavasario (IV) sesijai Komitetui priklausė V. Aleknaitė Abramikienė, V. P. Andriukaitis, P. Auštrevičius, A. Ažubalis, L. Balsys, V. Baltraitienė, Š. Birutis, V. Gedvilas, P. Gylys, B. Juodka, G. Kirkilas, A. Kubilius, K. Masiulis, A. Mazuronis, M. A. Pavilionienė, D. Petrulis, I. Rozova, V. Simulikas, G. Steponavičius, S. Ursulas, E. Vareikis, B. Vėsaitė, M. Zasčiurinskas, A. Zeltinis, E. Zingeris. 2014 m. birželio 27 d. komitetą paliko P. Auštrevičius – Seimo narys buvo išrinktas į Europos Parlamentą. P. Auštrevičių nuo 2014 m. liepos 16 d. Komitete pakeitė A. Lydeka. 2014 m. liepos 9 d. komitetą paliko I. Rozova ir S. Ursulas. Juos nuo 2014 m. liepos 10 d. pakeitė J. Narkevičius ir Z. Žvikienė.

Ataskaitiniu laikotarpiu keturi Komiteto nariai priklausė Seimo valdybai: Seimo Pirmininko pavaduotojas G. Kirkilas, Seimo pirmininko pavaduotojai P. Auštrevičius (iki 2014 m. birželio 27 d.) ir V. Gedvilas bei opozicijos lyderis A. Kubilius. Europos reikalų komiteto narys B. Juodka yra Užsienio reikalų komiteto pirmininkas, A. Ažubalis – Užsienio reikalų komiteto pirmininko pavaduotojas. V. Baltraitienė iki 2014 m. liepos 16 d. ėjo Valstybės valdymo ir savivaldybių Komiteto pirmininkės pareigas, o 2014 m. liepos 17 d. Seimo narė tapo Lietuvos Respublikos žemės ūkio ministre. Komitete atstovaujami beveik visi Seimo komitetai – nėra tik Kaimo reikalų, o nuo 2014 m. liepos 9 d. – Sveikatos reikalų komiteto atstovų.

Trys Komiteto nariai ėjo ministrų pareigas – V. P. Andriukaitis – sveikatos apsaugos, Š. Birutis – kultūros, V. Baltraitienė – žemės ūkio.

**II. EUROPOS SĄJUNGOS TARYBOS ATITINKAMŲ SRIČIŲ KLAUSIMŲ PARLAMENTINĖ PRIEŽIŪRA**

***1. Europos Sąjungos Aplinkos tarybos klausimai***

Ataskaitiniu laikotarpiu įvyko vienas Aplinkos tarybos posėdis. Pagrindinis svarstomas klausimas pirmąjį šių metų pusmetį Aplinkos taryboje – ES klimato ir energetikos politikos strategija iki 2030 m., kadangi 2014 m. spalio mėn. Europos Vadovų Taryba priims politinį sprendimą dėl būsimos klimato kaitos ir energetikos politikos, kur bus aiškiai apibrėžti ne tik esminiai būsimos politikos elementai, bet ir naštos tarp valstybių narių pasidalijimas. Lietuvoje didžiausią potencialą sumažinti ŠESD išmetimus turi transportas ir žemės ūkis. Šie sektoriai patiria sunkumų įgyvendinant ES 2020 politikos tikslus, todėl Komitetas šiais metais minėtą klausimą svarstė labai detaliai, siūlė Vyriausybei tęsti diskusijas šiuo klausimu su suinteresuotomis nevyriausybinėmis organizacijomis ir socialiniais partneriais Lietuvoje. Šioje taryboje vyko diskusijos dėl šalių specifiškumo bei investicinių poreikių 2030 m. klimato kaitos ir energetikos politikos įgyvendinimui užtikrinti.

Minėtame tarybos posėdyje buvo pasiektas politinis susitarimas dėl reglamento, kuris valstybėms narėms leis savo teritorijoje riboti ar drausti auginti genetiškai modifikuotus organizmus (GMO). ToLietuva nuosekliai siekė. Komitetas tam pritarė, nes aiškiau apibrėžus ribojimo ar draudimo auginti GMO procedūrinį mechanizmą ir kitus aspektus, bus geriau reglamentuota GMO teisinė sistema. Taryboje taip pat buvo aptarti du nauji su aplinkos kokybe ir žmonių sveikata susiję Švaraus oro paketo dokumentų projektai, skirti paspartinti oro taršos mažinimo tikslų įgyvendinimą ir aplinkos oro kokybės normų laikymąsi.

***2. Europos Sąjungos Bendrųjų reikalų tarybos klausimai***

Svarstant Lietuvos Respublikos pozicijas vykstant į Europos Sąjungos Bendrųjų reikalų tarybos posėdžius bei išklausant ministrų ataskaitas po jų, ataskaitiniu laikotarpiu, be tradicinės Europos Vadovų tarybos darbotvarkės svarstymo, nagrinėti tokie klausimai kaip Lietuvos prisijungimas prie Ekonominės ir pinigų sąjungos; Europos semestro įgyvendinimas; plėtra ir stabilizacijos bei asociacijos procesas (suteikiant Albanijai kandidatės į Europos Sąjungą statusą), ES jūrų saugumo strategija.

***3. Europos Sąjungos Ekonomikos ir finansų tarybos klausimai***

Ataskaitiniu laikotarpiu įvyko penki Europos Sąjungos Ekonomikos ir finansų tarybos posėdžiai. Tarybose svarstyti Bankų sąjungos klausimai (Bankų priežiūros mechanizmo įgyvendinimas, Bendras pertvarkymo mechanizmas, Įspėjimo mechanizmas), 2015 m. Europos Sąjungos biudžeto gairės, Taupymo pajamų apmokestinimo direktyva, bendradarbiavimas finansinių sandorių mokesčio (FTT) srityje, Makroekonominių disbalansų procedūra, pasiūlymas dėl direktyvos dėl bendros mokesčių sistemos, taikomos įvairių valstybių narių patronuojančioms ir dukterinėms bendrovėms, Europos centrinio banko ir Europos Komisijos konvergencijos pranešimas, kad Lietuva tenkina visus Mastrichto kriterijus ir yra pasiruošusi nuo 2015 m. sausio 1 d. tapti visateise euro zonos nare, euro zonos plėtra, 2015 m. ES biudžeto projektas.

***4. Europos Sąjungos Švietimo, jaunimo, kultūros ir sporto tarybos klausimai***

Ataskaitiniu laikotarpiu vyko vienas Europos Sąjungos Švietimo, jaunimo, kultūros ir sporto tarybos posėdis. Posėdžio metu buvo pristatytos Tarybos išvados dėl kokybės užtikrinimo remiant švietimą ir mokymą, veiksmingo mokytojų rengimo, daugiakalbystės ir kalbinių kompetencijų tobulinimo švietimo sityje. Daug dėmesio skirta jaunimo klausimams: vyko politiniai debatai siekiant skatinti jaunimo verslumą, priimtos rezoliucijos dėl struktūrinio dialogo proceso peržiūros atsižvelgiant į jaunų žmonių socialinę įtrauktį bei dėl ES darbo plano jaunimo srityje, priimtos Tarybos išvados dėl jaunimo verslumo skatinimo siekiant gerinti socialinę jaunų asmenų įtrauktį. Aptarti aktualūs kultūros, audiovizualiniai klausimai ir sporto klausimai. Ataskaita po šio Europos Sąjungos Švietimo, jaunimo, kultūros ir sporto tarybos posėdžio Europos reikalų komitetui buvo pateikta raštu.

***5. Europos Sąjungos Teisingumo ir vidaus reikalų tarybos klausimai***

Ataskaitiniu laikotarpiu vyko vienas Europos Sąjungos Teisingumo ir vidaus reikalų tarybos posėdis. 2014 m. birželio 11 d. ministrams pristatant Lietuvos Respublikos pozicijas prieš vykstant į Tarybos posėdį, daugiausiai dėmesio skirta Europos Komisijos pasiūlymų dėl Europos Parlamento ir Tarybos reglamento dėl Europos Sąjungos teisėsaugos bendradarbiavimo ir mokymo agentūros (Europolo) ir sprendimų 2009/371/TVR ir 2005/681/TVR panaikinimo (toliau – pasiūlymas dėl Europolo) svarstymo ir dėl Tarybos reglamento dėl Europos prokuratūros įsteigimo Taryboje svarstymo klausimams, diskusijoms dėl tolimesnio vidaus ir teisingumo reikalų srities vystymo. Posėdžio metu nutarta surengti politinę diskusiją dėl Lietuvos požiūrio į migraciją, įvertinant konkurencingumo, demografinius, socialinius, solidarumo, užsienio politikos (Rytų partnerystė ir pridėjimas prie problemų sprendimo Pietuose) ir kitus aspektus.

Ataskaitiniu laikotarpiu Komitetas taip pat išklausė ataskaitas po 2014 m. kovo 3–4 d. ir 2014 m. birželio 5­–6 d vykusių Europos Sąjungos Teisingumo ir vidaus reikalų tarybos posėdžių.

2014 m. balandžio 2 d. Komitetas priėmė nuomonę ***dėl Europos Komisijos pasiūlymo dėl Europos Parlamento ir Tarybos reglamento dėl Europos Sąjungos teisėsaugos bendradarbiavimo ir mokymo agentūros (EUROPOLO) sprendimų 2009/371/TVR ir 2005/681/TVR panaikinimo, Nr. COM/2013/173***, kurioje akcentavo efektyvaus ir visaverčio nacionalinių parlamentų dalyvavimo tarpparlamentinius santykius reglamentuojančiame teisėkūros procese užtikrinimo būtinybę, taip pat pažymėjo, kad Europolo parlamentinės kontrolės mechanizmas turėtų būti kuriamas Europos Parlamentui ir nacionaliniams parlamentams veikiant kartu.

2014 m. birželio 4 d. Komitetas, susipažinęs suEuropos Komisijos komunikatu Europos Parlamentui, Tarybai, Europos Ekonomikos ir Socialinių reikalų komitetui ir Regionų komitetui „Kuriame atvirą ir saugią Europą“ (Nr. KOM(2014)154) (toliau – komunikatas), išreiškė nuomonę dėl strateginės tolesnio laisvės, saugumo ir teisingumo erdvės vystymo gairių ir pritarė Užsienio reikalų komiteto nuomonei, kad komunikate nėra įvertinta pasikeitusi saugumo padėtis Europoje po Rusijos agresijos Ukrainoje ir Ukrainos teritorijos dalies – Krymo aneksijos ir kad plėtojant ES ir valstybių narių institucijų veiklą komunikate apibrėžtose srityse prioritetinį dėmesį reikėtų skirti ES kaimynystei, ypač Rytų partnerystės šalims, kur migracijos ir judumo aspektai yra glaudžiai susiję su platesnio masto politiniu, ekonominiu, socialiniu bendradarbiavimu ir bendradarbiavimu saugumo srityje.

2014 m. liepos 16 d. Komitetas priėmė nuomonę ***dėl Europos Komisijos pasiūlymo dėl Europos Tarybos reglamento dėl Europos prokuratūros įsteigimo***, kurioje pabrėžė, kad efektyvi Europos Sąjungos finansinių interesų apsauga yra labai svarbi ir turi būti užtikrinama ne tik tinkamomis nacionalinio pobūdžio, bet ir Sąjungos lygmens priemonėmis, todėl Europos Komisijos iniciatyvą stiprinti Europos Sąjungos finansinių interesų apsaugą, įsteigiant Europos prokuratūrą, vertina palankiai. Komitetas taip pat pažymėjo, kad klausimai, susiję su Europos prokuratūra turi būti išdiskutuoti, o Europos Komisijos pasiūlymas tobulintinas.

***6. Europos Sąjungos Transporto, telekomunikacijų ir energetikos tarybos klausimai***

Ataskaitiniu laikotarpiu vyko du Europos Sąjungos Transporto tarybos ir vienas Energetikos tarybos posėdis. Komitetas svarstė ir pritarė Lietuvos Respublikos pozicijoms vykstant į 2014 m. kovo 14 d. ES Transporto, telekomunikacijų ir energetikos tarybos posėdį. Taryboje buvo svarstomi Ketvirtojo geležinkelių paketo klausimai (Pasiūlymas dėl Europos Parlamento ir Tarybos reglamento dėl Europos Sąjungos geležinkelių agentūros, kuriuo panaikinamas Reglamentas (EB) Nr. 881/2004), taip pat Pasiūlymas dėl Tarybos reglamento, kuriuo įsteigiama bendroji įmonė „Shift2Rail“, atsakinga už taikomųjų tyrimų geležinkelių transporto srityje koordinavimą ir finansavimą, bei diskutuota Komisijos komunikate „Konkurencingas efektyviu išteklių naudojimu grindžiamos judumo sistemos mieste kūrimas“ iškeltais klausimais.

Komitetas svarstė ir pritarė Lietuvos Respublikos pozicijoms vykstant į ES Transporto, telekomunikacijų ir energetikos tarybos 2014 m. birželio 5-6 d. posėdį. Taryboje svarstyti Ketvirtojo geležinkelio paketo klausimai (Pasiūlymas dėl Europos Parlamento ir Tarybos reglamento dėl Europos Sąjungos geležinkelių agentūros, kuriuo panaikinamas Reglamentas (EB) Nr. 881/2004) tai pat pasiūlymai dėl Europos Parlamento ir Tarybos direktyvų dėl geležinkelių sistemos sąveikos ES, dėl geležinkelių saugos, pasiūlymas dėl Europos Parlamento ir Tarybos reglamento, kuriuo nustatomos Europos bendrosios elektroninių ryšių rinkos infrastruktūros plėtros priemonės. Komitetas atkreipė dėmesį, kad vartotojų interesų aspektas, kaip buvo prašyta 2014 m. gegužės 21 d. Komiteto posėdyje, Lietuvos pozicijoje neatspindėtas.

2014 m. birželio 11 d. Komitetas pritarė Lietuvos Respublikos pozicijoms vykstant į ES Transporto, telekomunikacijų ir energetikos tarybos posėdį, kuriame buvo svarstomi energetikos klausimai. Minėtoje taryboje buvo svarstomi aktualūs Energijos vidaus rinkos kūrimo užbaigimo aspektai, diskutuota Komisijos komunikatuose „2020–2030 m.klimato ir energetikos politikos strategija” ir “Dėl Europos energijos saugumo strategijos (EESS)” iškeltais klausimais. Taryboje patvirtintas išvadų dėl energijos kainų ir išlaidų, pažeidžiamų vartotojų apsaugos ir konkurencingumo projektas.

***7. Europos Vadovų Tarybos klausimai***

Svarstant Europos Vadovų Taryboje nagrinėjamus klausimus, Komitetas, bendradarbiaudamas su Užsienio reikalų komitetu, didžiausią dėmesį ataskaitiniu laikotarpiu skyrė Rusijos Federacijos agresijos Ukrainoje klausimui.

2014 m. birželio 20 d. komitetai palankiai įvertino Ukrainos Prezidento Petro Porošenkos siūlomą taikos planą, kuriuo siekiama atkurti šalies saugumą ir stabilumą, stabilizuoti saugumo padėtį rytiniuose Ukrainos regionuose ir sudaryti realias sąlygas nutraukti padėties eskalavimą, išreikšdami viltį,kad pateiktas taikos planas taps efektyvia priemone, padėsiančia užbaigti kelis mėnesius trunkantį smurtą ir sustabdyti žmonių žūtis Rytų Ukrainoje. Taip pat komitetas pakvietė Rusijos Federacijos Federalinį Susirinkimą ir vadovybę paremti Ukrainos Prezidento siūlomą taikos planą ir prisidėti prie taikaus padėties sureguliavimo bei paraginonutrauktividinių konfliktų eskalavimą ir separatizmo kurstymą Rytų Ukrainos regione.

2014 m. rugpjūčio 22 d. bendru pareiškimu su Užsienio reikalų komitetu dėl Ukrainos karinių oro pajėgų lakūnės Nadeždos Savčenko neteisėto kalinimo Rusijos Federacijoje komitetas griežtai pasmerkė Ukrainos karinių oro pajėgų lakūnės Nadeždos Savčenko neteisėtą sulaikymą ir kalinimą Rusijos Federacijos teritorijoje. Komitetai pažymėjo, kad Rusijos Federacijos teisėsaugos institucijų veiksmai lakūnės atžvilgiu neteisėtai ją kalinant ir neužtikrinant teisės į gynybą realizavimo pažeidžia pagrindinius tarptautinės teisės principus žmogaus teisių ir pagrindinių laisvių užtikrinimo srityje. Komitetai nusprendė kreiptis į Europos Sąjungos valstybių narių nacionalinius parlamentus ir Europos Parlamentą, ragindami griežtai ir atsakingai įvertinti šį ir kitus Rusijos Federacijos valdžios institucijų vykdomus žmogaus teisių pažeidimus ir didinti spaudimą siekiant užtikrinti Rusijos Federacijos tarptautinių teisinių įsipareigojimų laikymąsi.

Komitetas planuoja ir toliau skirti daug dėmesio Rytų partnerystės programos šalims ir ypatingai situacijai, susidariusiai Ukrainoje.

Po 2014 m. gegužės 22-25 d. ES vykusių rinkimų į Europos Parlamentą aktualiu Komiteto darbotvarkės klausimu tapo paskyrimai į aukščiausių ES institucijų vadovų pareigas. 2014 m. liepos 2 d. bendrame Europos reikalų ir Užsienio reikalų komitetų posėdyje buvo svarstoma ministro ataskaita po Europos Sąjungos Vadovų Tarybos posėdžio, vykusio š. m. birželio 26–27 d. Išklausęs ministerijos pateiktą informaciją apie Tarybos posėdyje svarstytus klausimus, Europos reikalų komitetas kartu su Užsienio reikalų komitetu išsakė nuomonę, kad svarstant klausimus, susijusius su kandidatų į Europos Sąjungos Vyriausiojo įgaliotinio užsienio reikalams ir saugumo politikai atranka, ir reiškiant Lietuvos Respublikos poziciją dėl to, didžiausias dėmesys turėtų būti skiriamas Lietuvai ypatingai svarbiam Rytų partnerystės programos tęstinumo ir ateities prioritetų klausimui.

2014 m. liepos 12 d. svarstydamas Lietuvos Respublikos pozicijas vykstant į Europos Vadovų Tarybos susitikimą, kuriame buvo aptariami galimi kandidatai į Europos Sąjungos Vyriausiojo įgaliotinio užsienio reikalams ir saugumo politikai pareigas, Komitetas išreiškė rekomendaciją paremti kandidatą, turintį solidžią politinę patirtį tarptautinių santykių srityje, gebantį koordinuoti ES šalių nuomones neišreiškiant asmeninės, siauros ar kontraversiškos pozicijos. Komitetas atkreipė dėmesį, kad kandidatas privalo turėti gilų Rusijos Federacijos ir Rytų Partnerystės programos supratimą bei užtikrinti Rytų partnerystės programos tęstinumą.

***8. Europos Sąjungos Žemės ūkio ir žuvininkystės tarybos klausimai***

Ataskaitiniu laikotarpiu įvyko šeši Žemės ūkio ir žuvininkystės tarybos posėdžiai. Vienas pagrindinių darbotvarkės klausimų pastarąjį pusmetį buvo ekologinis ūkininkavimas, nes jis prisideda ir prie tausus gamtos išteklių naudojimo bei sveikos mitybos skatinimo. Pastaraisiais metais ekologiško maisto rinka ES smarkiai augo, ekologinei gamybai skirtas plotas ES kasmet plėtėsi, bet vidaus pasiūla ir teisinis pagrindas atsiliko nuo šios rinkos plėtros. Posėdžiuose taip pat diskutuota dėl ekologinės gamybos, ekologiškų produktų ženklinimo ir kitais klausimais.

Didelį susirūpinimą Komitetas išreiškė svarstydamas pasiūlymą, kuriuo siūloma į vieną sujungti Pieno vartojimo skatinimo mokyklose programą (PVSMP) ir Vaisių vartojimo skatinimo mokyklose programą (VVSMP), siekiant padidinti jų efektyvumą ir veiksmingumą, taikant papildomas švietimo priemones, tiekiant tik šviežius vaisius, daržoves ir geriamą pieną, nustatant bendrą biudžetą abiem programom, efektyvinant lėšų panaudojimą. Komiteto nariai ypač palankiai vertino programų šviečiamąjį aspektą, prisidedantį prie jaunimo žinių, požiūrio ir prioritetų, susijusių su maistu ir jo šaltiniais, taip pat prie jaunimo supratimo apie žemės ūkį ir jo produktus keitimo, jo teigiamo požiūrio į aplinkos apsaugą, bendrą žemės ūkio politiką ir Europos Sąjungą formavimo. Komitetas priėmė nuomonę ***dėl Pasiūlymo dėl Europos Parlamento ir Tarybos reglamento, kuriuo dėl vaisių ir daržovių, bananų ir pieno tiekimo švietimo įstaigoms pagalbos programos iš dalies keičiami Reglamentas (ES) Nr. 1308/2013 ir Reglamentas (ES) Nr. 1306/2013, KOM(2014) 32***, kurioje teigė, kad turėtų būti išlaikytas šiuo metu pagal PVSMP ir VVSMP vaikams dalijamų sveikos mitybos reikalavimus atitinkančių produktų, ypač pieno ir jo produktų asortimentas, kad būtų užtikrintas šių paramos schemų veiksmingumas. Taip pat pasisakė, kad šiose programose numatyta pagalba turėtų būti teikiama vadovaujantis bendro finansavimo principu, nustatant bendro finansavimo dydį procentais, o ne kompensuojant tiekiamo produkto kainos dalį, už tai, kad programoms skiriamos ES pagalbos finansavimo lėšos ir konkretūs pagalbos dydžiai būtų nustatyti Tarybos reglamentu, kaip numatyta Sutarties dėl Europos Sąjungos veikimo 43 straipsnio 3 dalyje.

Bendrąją žuvininkystės politiką (BŽP), t. y. Europos žvejybos laivynų valdymo ir žuvų išteklių apsaugos taisykles, kurios pradėtos įgyvendinti 2014 m. sausio 1 d., Komitetas svarstė atskiru klausimu 2014 m. balandžio 16 d. posėdyje. Pagrindinis reformuotos BŽP tikslas – užkirsti kelią išteklių pereikvojimui ir pasiekti, kad žuvininkystė taptų tvari aplinkos, ekonomikos ir socialiniu atžvilgiu. BŽP įgyvendinimas bus remiamas iš Europos jūrų reikalų ir žuvininkystės fondo (EJRŽF). Tam šalys narės turi parengti žuvininkystės sektoriaus 2014–2020 metų veiksmų programas, tad Komitetas nutarėprašyti Žemės ūkio ministerijos 2014 m. IV ketvirtį Seimo Europos reikalų komitetui pristatyti Lietuvos žuvininkystės sektoriaus 2014–2020 metų veiksmų programą, pagal kurią bus teikiama Europos jūrų reikalų ir žuvininkystės fondo parama.

Rusijai įvedus importo draudimą daugumai žemės ūkio ir maisto produktų iš ES nuo 2014 m. rugpjūčio 7 d., kuomet „Eurostat“ duomenimis, vien Lietuvai tenka 20 proc. bendro ES metinio žemės ūkio produktų eksporto į Rusiją, buvo sukviestas neeilinis ES Žemės ūkio ir žuvininkystės tarybos 2014 m. rugsėjo 5 d. posėdis. Kadangi šio embargo poveikį labai greitai pajuto Lietuvos žemdirbiai, kuriems pieno supirkimo kaina buvo mažinama net iki 40 proc., o galvijų – apie 20 proc., Komiteto nariai išreiškė didelį susirūpinimą esama situacija ir labai pritarė Lietuvos Respublikos Vyriausybės pozicijai, prašyti Europos Komisijos apsvarstyti galimybę teikti kompensacijas (Lietuva prašė 46 mln. EUR) ūkininkams dėl staigiai krentančių supirkimo kainų. Posėdyje pritarimas tokiai priemonei nebuvo gautas.

**III. Kiti svarbūs parlamentinės kontrolės klausimai**

***1. PISA (Tarptautinio moksleivių vertinimo programos) rezultatų pristatymas***

2014 m. kovo 26 d. Komitetas kartu su Švietimo, mokslo ir kultūros komitetu, išklausę Lietuvos Respublikos švietimo ir mokslo ministerijos pateiktą informaciją apie Ekonominio ir socialinio bendradarbiavimo ir vystymosi organizacijos (OECD) 2012 m. atlikto tarptautinio penkiolikmečių pasiekimų tyrimo (PISA) rezultatus, aptarė švietimo sistemos Lietuvoje problemas, švietimo sistemos indėlį siekiant strategijos „Europa 2020“ tikslų. Komitetai, atsižvelgę įEuropos bendradarbiavimo švietimo ir mokymo srityje strateginėje programoje („ET 2020“) iškeltus strateginius tikslus – gerinti švietimo ir mokymo kokybę bei veiksmingumą, užtikrinant, kad visi piliečiai įgytų bendrąsias kompetencijas, visuose švietimo ir mokymo lygiuose siekiant kompetencijos ir patrauklumo, taip pat stiprinti novatoriškumą ir kūrybiškumą, įskaitant verslumą, visuose švietimo ir mokymo lygiuose skatinti vienodas galimybes, socialinę sanglaudą ir aktyvų pilietiškumą, pabrėžė,kad, siekiant ilgalaikio pažangaus, tvaraus ir integracinio augimo, tvarios vietos ir regioninės plėtros ir socialinės sanglaudos, reikia lanksčių ir kokybiškų, dabartinius ir būsimus poreikius tenkinančių švietimo ir mokymo sistemų bei išreiškė nuomonę, kad būtina vykdyti nuoseklią ir aiškią bendrojo ugdymo politiką ir numatyti konkrečias jos įgyvendinimo priemones, siekiant užtikrinti kokybišką mokymą(si). Komitetų nuomonėje ***dėl bendrojo ugdymo politikos*** dėmesys teikiamas kokybiškam mokytojų rengimui ir jų kvalifikacijos tobulinimui, švietimo prieinamumo didinimui, kūrybiškumo ir verslumo ugdymo integravimui į ugdymo programas, švietimo sistemos ir darbo rinkos sinergijai, socialinių partnerių įtraukčiai sprendžiant su švietimu susijusias problemas.

***2. Pareigūnų, kuriuos į pareigas Europos Sąjungos institucijose teikia Lietuvos Respublika ir kuriems teikti reikia Seimo pritarimo, kandidatūrų svarstymas***

2014 m. liepos 9 d. Komitetas svarstė Vytenio Povilo Andriukaičio kandidatūrą į Europos Komisijos narius. 2014 m. birželio 17 d. Ministras Pirmininkas Algirdas Butkevičius kreipėsi į Lietuvos Respublikos prezidentę Dalią Grybauskaitę prašydamas pritarti Vytenio Povilo Andriukaičio kandidatūros siūlymui į Europos Komisijos narius. 2014 m. birželio 18 d., Lietuvos Respublikos Prezidentei pritarus kandidatūros siūlymui, Lietuvos Respublikos Vyriausybė posėdyje taip pat pritarė šiai kandidatūrai. 2014 m. birželio 25 d. Lietuvos Respublikos Vyriausybė kreipėsi į Lietuvos Respublikos Seimą, prašydama pritarti Vytenio Povilo Andriukaičio kandidatūros siūlymui į Europos Komisijos narius.

Komitetas pritarė Vytenio Povilo Andriukaičio kandidatūrai į Europos Komisijos narius. Komiteto sprendimas perduotas Lietuvos Respublikos Seimui.

***3. Euro įvedimas Lietuvoje 2015 m.***

Ataskaitiniu laikotarpiu Komitetas keturis kartus svarstė klausimus dėl Lietuvos pasirengimo euro įvedimui: savalaikio visuomenės ir jos tikslinių grupių informavimo apie eurą, visuomenės nuomonės, sąžiningo kainų skaičiavimo eurais bei vartotojų apsaugos, Lietuvos atitikties konvergencijos kriterijams, biudžeto tvarumo aspektus. Komitetas organizavo bendrą posėdį su Seimo Biudžeto ir finansų komitetu pasirengimo euro įvedimui klausimams nagrinėti.

***4. Lietuvos pramonės perspektyvų klausimai***

Atsižvelgdamas į tai, kad ES vis dažniau atsigręžia į pramonės sektorių ir akcentuoja jo augimo svarbą, Komitetas ataskaitiniu laikotarpiu svarstė Lietuvos pramonės perspektyvas ES dokumentų dėl pramonės atgimimo kontekste. Komitetas susipažino su keturiais pagrindiniais šios srities Europos Komisijos komunikatais – „Dėl pramonės augimo“, „Pramonės gaminių vidaus rinkos vizija“, „Energijos kainos ir išlaidos Europoje“ bei „2020–2030 m. klimato ir energetikos politikos strategija“. Kartu buvo išklausytas Ūkio ministerijos pristatymas apie Lietuvos pramonės potencialą ir perspektyvas.

Komitetas savo priimtoje nuomonėje ***dėl Lietuvos pramonės perspektyvos Europos dokumentų dėl pramonės atgimimo kontekste*** atkreipė dėmesį į šešis aktualiausius pramonės politikos aspektus: pramonės sektoriaus darbuotojų produktyvumo didinimo poreikį, diegiamų inovacijų efektyvumo didinimą, inovatyvių aukštųjų technologijų pramonės šakų plėtrą (bei žemų ir vidutiniškai žemų technologijų vystymo planavimą regionuose), prarastų ES pramonės gaminių rinkų susigrąžinimą, energetinio efektyvumo gamyboje didinimą ir ilgalaikės Lietuvos pramonės strategijos parengimo būtinybę.

***5. Programa „Horizontas 2020“***

2014 m. kovo 14 d. Europos reikalų komiteto posėdžio metu buvo atkreiptas dėmesys, jog Lietuvoje ne visiškai išnaudojamos lėšos skirtos moksliniams tyrimams ir inovacijoms, t. y. programos ,,Horizontas 2020“ galimybės. Komitetas nusprendė nagrinėti šį klausimą atskirame posėdyje ir vykdyti programos „Horizontas 2020“ parlamentinę kontrolę.

Programos „Horizontas 2020“ tikslas – puoselėti idėjas ir skatinti ekonomikos augimą bei darbo vietų kūrimą vardan Europos ateities. Numatyta, jog ši finansavimo programa taps vienintele, pagal kurią būtų teikiama parama moksliniams tyrimams ir inovacijoms, ir apimsiančia su inovacijomis susijusią Konkurencingumo ir inovacijų bendrąją programą bei Europos inovacijų ir technologijų instituto (EIT) veiklą.

2014 m. birželio 13 d. Europos reikalų komitetas priėmė sprendimą „Dėl bendrosios mokslinių tyrimų ir inovacijų programos „Horizontas 2020“, kuriuo kreipėsi į Švietimo ir mokslo ministeriją, prašydamas pateikti išsamią informaciją apie visas programos „Horizontas 2020“ sritis ir priemones, kuriose Lietuva jau dalyvauja ir numato dalyvauti, kitų ES valstybių narių ir Lietuvos dalyvavimo programos „Horizontas 2020“ projektuose lyginamąją analizę, pateikti programos „Horizontas 2020“ viešinimo planą, kurio tikslas pasiekti visus potencialius programos dalyvius. Komitetas taip pat nusprendė ne rečiau kaip kartą per metus išklausyti Švietimo ir mokslo ministerijos ataskaitą dėl dalyvavimo programoje „Horizontas 2020“.

***6. Jaunimo garantijų iniciatyva***

Ataskaitiniu laikotarpiu Europos reikalų komitetas ir toliau didelį dėmesį skyrė jaunimo nedarbo problemų Europoje ir Lietuvoje sprendimo būdams. Vykdant 2013 m. spalio 23 d. Europos reikalų komiteto sprendimą „Dėl jaunimo garantijos iniciatyvos įgyvendinimo“, Socialinės apsaugos ir darbo ministerija, prieš pateikiant Europos Komisijai patikslintą Jaunimo garantijų iniciatyvos įgyvendinimo planą, 2014 m. gegužės 7 d. jį pristatė Europos reikalų komiteto posėdyje. Posėdžio metu buvo priimtas sprendimas, kuriuo Europos reikalų komitetas pritarė patikslintam pagal Europos Komisijos pateiktas pastabas Jaunimo garantijų iniciatyvos įgyvendinimo planui ir paprašyta, atsakingų už Jaunimo garantijų iniciatyvos įgyvendinimą ministerijų reguliariai Europos reikalų komitetui teikti informaciją apie iniciatyvos įgyvendinimą.

Vykdydamas parlamentinę kontrolę, Europos reikalų komitetas yra nusprendęs ne rečiau kaip du kartus per metus svarstyti Jaunimo garantijų iniciatyvos įgyvendinimo klausimą.

***7. Projektas „Rail Baltica 2“***

Transporto srityje didelis dėmesys skirtas projekto „Rail Baltica 2“ įgyvendinimo stebėsenai. Komitetas, vykdydamas parlamentinės priežiūros funkcijas, svarstydamas atskiros europinės vėžės geležinkelio linijos Lietuvoje, Latvijoje ir Estijoje („Rail Baltica 2“) įgyvendinimo eigą, yra priėmęs sprendimą prašyti Lietuvos Respublikos Vyriausybės ne rečiau nei kartą per ketvirtį informuoti ERK apie projekto „Rail Baltica 2“ įgyvendinimo eigą. Projekto vykdymo eiga buvo aptarta 2014 m. balandžio 11 d. Posėdžio metu Komiteto nariai susipažino su Europinės vėžės geležinkelio trasos „Rail Baltica 2“ jungties su Vilniumi preliminaria teritorijų alternatyvų analize.

***8. Baltijos energijos jungčių plano įgyvendinimo eiga***

Ataskaitiniu laikotarpiu komitetas susipažino su Baltijos energijos jungčių plano įgyvendinimo eiga. Komiteto nariai išklausė energetikos ministro pateiktą informaciją dėl „Baltijos energijos rinkos jungčių plane“ (BERJP) numatytų strateginę reikšmę Lietuvai turinčių projektų įgyvendinimo 2014–2015 metais veiksmų plano, apimančio strateginius elektros ir dujų sektoriaus projektus. Komiteto narių dėmesiui taip pat buvo pateiktas sąrašas projektų, kurie priskirtini Bendro intereso projektams ir bus finansuojami remiantis 2013 m. spalio 14 d. Europos Komisijos komunikatu, bei paraiškų finansavimui teikimo tvarkaraštis.

Išklausęs informaciją, Komitetas priėmė sprendimą, kuriame prašo Vyriausybės užtikrinti paraiškų Europos Komisijai Lietuvai svarbiems bendro intereso projektams finansuoti pateikimą laiku; ragina aktyviau derinti veiksmus dėl ES bendrojo intereso projektų įgyvendinimo Baltijos šalių regione, priimti reikiamus sprendimus dėl Visagino AE įgyvendinimo. Taip pat paprašyta iki 2014 m. II ketvirčio pabaigos pateikti BERJP strateginę reikšmę Lietuvai turinčių projektų ir priemonių įgyvendinimo veiksmų planą, nurodant konkrečius finansavimo poreikius kartu su finansavimo šaltiniais bei atskirai išskiriant ES paramą.

***9. ES 2020***

2014 m. gegužės 7 d. Komiteto posėdyje buvo išklausyta informacija dėl strategijos „Europa 2020“ rezultatų apžvalgos.

***10. Europos Audito rūmų ataskaita***

Komitetas išklausė Europos Audito rūmų ataskaitą apie 2012 finansinių metų Europos Sąjungos biudžeto vykdymą, kurį pristatė Europos Audito Rūmų narė Rasa Budbergytė. Buvo priimtas nutarimas, kad būtina skirti didesnį Seimo dėmesį finansinių korekcijų priežastims nustatyti; prašyti atsakingas už ES fondų administravimą ministerijas reguliariai, ne rečiau kaip kartą per metus informuoti Komitetą apie Partnerystės sutarties ir veiksmų programos įgyvendinimą pagal ūkio sritis, esant reikalui išklausant ir socialinių partnerių nuomones.

**IV. EUROPOS SEMESTRO KLAUSIMAI**

***1. 2014 m. Metinė augimo apžvalga ir Lietuvos konvergencijos 2014 m. programos projektas***

Komitetas ataskaitiniu laikotarpiu nagrinėjo šiuos Europos semestro klausimus: Komitetas išklausė Finansų ministerijos informaciją apie Lietuvos konvergencijos 2014 m. programos projektą balandžio mėn.. Komitetas pastebi, kad toks konvergencijos programos pristatymo būdas nėra patenkinamas, nes programos projektas buvo pristatytas Komiteto nariams dieną prieš pateikiant Lietuvos Vyriausybei. Siekiant sėkmingai vykdyti parlamentinę kontrolę, programos projektas turėtų būti pristatomas ne vėliau kaip keturiolika dienų iki svarstymo Vyriausybėje – tam, kad Komiteto nariai turėtų pakankamai laiko susipažinti su dokumentu ir, reikalui esant, rengėjai galėtų atsižvelgti į Komiteto narių pastabas. Programos projekto pristatymo laikas buvo detaliai aptartas su Finansų ministerijos atsakingais darbuotojais bei Finansų ministru. Susitarta, kad 2015 m. programos projektas turėtų būti pateiktas Komiteto svarstymui likus dviem savaitėms iki pateikimo Vyriausybei.

2014 m. Metinę augimo apžvalgą Komitetui pristatė Europos Komisijos narys Algirdas Šemeta dar š. m. vasario mėn.

***2. Nacionalinės reformų darbotvarkės klausimai***

2014 m. kovo mėn. 21 d. Komitetas svarstė ir pritarė 2014 m. Nacionalinės reformų darbotvarkės (NRD) projektui, kuris  kovo 28 d. buvo pateiktas  LR Vyriausybei, o  balandžio  15 d. – Europos Komisijai.

2014 m. NRD yra atnaujinta atsižvelgiant į metinį ES ekonominės politikos koordinavimo ciklą – Europos semestrą. Planuojant naujas priemones įvertinti Europos Komisijos pasiūlymai valstybėms narėms, pateikti komunikate „2014 m. Metinė augimo apžvalga“, taip pat įvertintos Tarybos rekomendacijos „Dėl 2013 m. Lietuvos nacionalinės reformų programos ir Tarybos nuomonė dėl atnaujintos 2012–2016 m. Lietuvos konvergencijos programos“, Lietuvos įsipareigojimai pagal  „Euro plius“ paktą, pasirašytą 2011 m. kovo 25 d. Europos Vadovų Taryboje,  atsižvelgta į Valstybės pažangos strategiją „Lietuvos pažangos strategija „Lietuva 2030“. Atnaujintos 2014 m. NRD struktūra ir formatas parengti atsižvelgiant į 2013 m. spalio 15 d. Europos Komisijos paskelbtas gaires.

**V. DALYVAVIMAS TEISĖKŪROS PROCESE**

***1. Nacionalinių teisės aktų projektų svarstymas***

Europos reikalų komitetas nagrinėjo Fiskalinės sutarties įgyvendinimo konstitucinio įstatymo projektą ir pasiūlė Seimo Biudžeto ir finansų komitetui, kaip pagrindiniam komitetui, inicijuoti Seimo statuto pataisas, kurios leistų išvengti fiskalinės drausmės pažeidimų svarstant mokestinius ar kitus su valstybės pajamomis ir išlaidomis susijusius klausimus. Svarstant tokius klausimus turėtų būti vadovaujamasi galiojančia Seimo statuto nuostata valstybės biudžeto išlaidoms, kad alternatyvūs pasiūlymai ir pataisos, su kuriais nesutinka Vyriausybė, gali būti priimti tik tada, kai už juos balsuoja daugiau kaip pusė visų Seimo narių.

Nusprendus skirti papildomai lėšų krašto apsaugai, Komitetas pritarė Lietuvos Respublikos 2014 metų valstybės biudžeto ir savivaldybių biudžetų finansinių rodiklių patvirtinimo įstatymo Nr. XII-662 1 straipsnio ir 1, 7 ir 8 priedėlių pakeitimo įstatymo projektui, tačiau išvadoje pabrėžė, kad dėl įstatymo projekte siūlomų pakeitimų 2014 m. valstybės biudžeto deficitas padidėja 20 mln. litų, kurių padengimui nenurodomas pajamų šaltinis. 2014 m. valstybės biudžeto deficitas padidėja neženkliai, 0,015 proc. BVP, ir padidina valdžios sektoriaus balanso rodiklį, kuris dabar yra 1,9 proc. BVP.

***2. Subsidiarumo principo kontrolė***

Viena iš Seimo Europos reikalų komiteto veiklos krypčių yra pagal kompetenciją teikti išvadas Seimui ar pagal teisėkūros procedūrą priimamų aktų projektai (kaip jie apibrėžti Seimo Statuto 1801 straipsnio 3 dalyje) galimai neprieštarauja subsidiarumo principui.

Europos reikalų komitetas per ataskaitinį laikotarpį Seimo specializuotiems komitetams perdavė 36 pasiūlymus priimti Europos Sąjungos teisės aktus ir kitus Europos Sąjungos dokumentus. Gavęs specializuotų komitetų išvadas, Europos reikalų komitetas išsamiai nagrinėjo šių teisėkūros iniciatyvų atitikimą subsidiarumo principui:

***1.* *Europos Komisijos pasiūlymas dėl Europos Parlamento ir Tarybos direktyvos dėl Sąjungos muitų teisės pažeidimų ir sankcijų teisinės sistemos COM/2013/884*.** 2014 m. liepos 9 d. Europos reikalų komitetas priėmė išvadą, kad šis pasiūlymas galimai prieštarauja subsidiarumo principui. Todėl 2014 m. liepos 15 d. Europos Komisijos pasiūlymas buvo varstytas Seimo pleneriniame posėdyje, kurio metu buvo priimta Lietuvos Respublikos Seimo rezoliucija „Dėl pagrįstos nuomonės dėl Europos Komisijos pasiūlymo dėl Europos Parlamento ir Tarybos direktyvos dėl sąjungos muitų teisės pažeidimų ir sankcijų teisinės sistemos Nr. KOM (2013) 884 prieštaravimo subsidiarumo principui“, kuria patvirtina Europos reikalų komiteto išvadą. Pažymėtina, kad Europos reikalų komitetas priėmė sprendimą atsižvelgdamas į Seimo Biudžeto ir finansų bei Teisės ir teisėtvarkos komitetų išvadas, taip pat atsižvelgęs į Seimo Teisės departamento ir Europos teisės departamento prie Teisingumo ministerijos išvadas.

***2. Europos Komisijos pasiūlymas dėl Europos Parlamento ir Tarybos sprendimo dėl Europos platformos, skirtos bendradarbiavimui nedeklaruojamo darbo prevencijos ir atgrasymo nuo jo srityje gerinti, sukūrimo COM/2014/221****.* Europos reikalų komitetas nusprendė, kad ši teisėkūros iniciatyva neprieštarauja subsidiarumo principui.

2014 m. birželio 20 d. Komitetas posėdžio metu išsamiai nagrinėjo klausimą dėl Lisabonos sutarties antrojo protokolo 5 straipsnio taikymo ir priėmė komiteto nuomonę, kuria teigia, jog Europos Komisijos teikiami paaiškinimai dėl subsidiarumo principo galėtų būti išsamesni ir neapsiriboti vienu ar keliais argumentais dėl būtinumo imtis ES lygmens veiksmų, o poveikio vertinimai, į kuriuos daromos nuorodos pagal teisėkūros procedūrą priimamų aktų aiškinamuosiuose memorandumuose, yra gana plačios apimties ir neverčiami į visas ES valstybių narių oficialias kalbas, todėl jie nesuteikia galimybės visoms suinteresuotoms šalims įvertinti, ar laikomasi subsidiarumo principo bei atskirais atvejais gali apsunkinti nacionalinių parlamentų naudojimąsi jiems suteikta subsidiarumo principo kontrolės teise. Komitetas taip pat laikosi nuomonės, kad tinkamai ir efektyviai pagal teisėkūros procedūrą priimamų aktų analizei būtina skirti pakankamai laiko, todėl būtų tikslinga nacionaliniams parlamentams skirti daugiau nei 8 savaites laiko teisėkūros pasiūlymų nagrinėjimui.

Nuomonėje atkreipiamas dėmesys, kad būtinas glaudus ES teisės aktų projektų svarstyme dalyvaujančių valstybės institucijų bendradarbiavimas bei aktyvus keitimasis informacija su kitais nacionaliniais parlamentais ir Europos Parlamentu. Taip pat kreipiamasi į LR Vyriausybę su siūlymu peržiūrėti ir įvertinti galiojantį ES reikalų svarstymo Lietuvoje teisinį reglamentavimą šiame kontekste atsižvelgiant į pasikeitusį nacionalinių parlamentų vaidmenį ES teisėkūros procese ir nusistovėjusias ES reikalų parlamentinės kontrolės bei tarpinstitucinio bendradarbiavimo praktikas.

***3. Lietuvos Respublikos pozicijų dėl labai aktualių ir aktualių Europos Sąjungos dokumentų svarstymas***

2014 m. balandžio 2 d. Komitetas svarstė ***Europos Komisijos pasiūlymą dėl Europos Parlamento ir Tarybos reglamento dėl Europos politinių partijų ir Europos politinių fondų statuto ir finansavimo***. Palankiai vertindamas minėtą pasiūlymą, Komitetas savo priimtoje nuomonėje išreiškė įsitikinimą, kad stiprios Europos politinės partijos ir fondai turi atlikti svarbiausią vaidmenį stiprinant atstovaujamąją demokratiją Europos Sąjungos lygiu ir mažinti atotrūkį tarp Europos Sąjungos politikos ir Sąjungos piliečių. Komitetas konstatavo, kad bendros Europos politinės erdvės trūkumas yra viena iš priežasčių, neleidžiančių Europos Sąjungos integraciniam procesui judėti greičiau, todėl siūlomas Statutas bus svarbus postūmis stiprinant bendra-europinės politikos formavimąsi. Tuo pačiu Komitetas pabrėžė, kad būtina griežta Europos politinių partijų ir Europos politinių fondų iš fizinių ir juridinių asmenų gaunamų dovanų ir įnašų kontrolė bei kad svarbu užtikrinti, kad Europos politinės partijos ir politiniai fondai negalėtų gauti paramos bei dovanų iš trečiosios šalies piliečių bei iš trečiųjų šalių valdžios institucijų, įskaitant įmones, kuriai valdžios institucijos gali daryti tiesioginę ar netiesioginę lemiamą įtaką.

2014 m. gegužės 21 d. Komitetas priėmė nuomonę ***„Dėl pasiūlymo dėl Europos parlamento ir Tarybos reglamento, kuriuo nustatomos Europos bendrosios elektroninių ryšių infrastruktūros plėtros priemonės ir iš dalies keičiamos direktyvos 2002/20/EB, 2002/21EB ir 2002/22/EB ir reglamentai (EB) Nr. 1211/2009 ir (ES) Nr. 531/2012“***. Komiteto teigimu, bendros skaitmeninės rinkos sukūrimas paskatintų konkurenciją. Pasiūlyme turi būti užtikrintas subsidiarumo ir proporcingumo principų įgyvendinimas ir išlaikomas balansas tarp Europos Komisijai suteikiamų įgaliojimų ir ES valstybių narių teisių ir pareigų, o kuriant bendrą Europos elektroninių ryšių rinką būtina laikytis nuoseklumo ir užtikrinti teisinio tikrumo principo laikymąsi. Komitetas taip pat atkreipė dėmesį, kad radijo dažnių spektro reguliavimo problema yra aktuali ES pasienio valstybėms narėms.

***4. Įstatymų, įgyvendinančių Europos Sąjungos teisės aktus, stebėsena***

Lietuvos Respublikos Seimo statuto 61 straipsnio 5 punkte numatyta Europos reikalų komiteto veiklos kryptis – prižiūrėti, kad įstatymų leidybos procedūros metu būtų laiku ir tinkamai priimami įstatymai, įgyvendinantys Europos Sąjungos teisės aktus, todėl Komitetas kiekvieną ketvirtį vykdo įstatymų projektų, perkeliančių Europos Sąjungos teisę, stebėseną.

2014 m. balandžio 9 d. posėdyje Komitetas svarstė šį klausimą ir priėmė sprendimą kreiptis į Seimo posėdžių sekretoriatą pažymint, kad labai svarbu iki balandžio mėnesio pabaigos priimti 17 Lietuvos Respublikos Seime registruotų ir su pradėtomis ES teisės pažeidimo procedūromis ar naujų direktyvų perkėlimu ir įgyvendinimu susijusių, įstatymų projektų. Taip pat atkreipė Seimo komitetų dėmesį į tai, kad būtina artimiausiu metu priimti šiuos įstatymų projektus.

2014 m. rugpjūčio 18 d. Komitetas raštu Nr. V-2014-4576 „Dėl pasiūlymų Lietuvos Respublikos Seimo V (Rudens) sesijos darbų programai“ kreipėsi į Seimo posėdžių sekretoriatą ir pagal kompetenciją pasiūlė į Lietuvos Respublikos Seimo V (rudens) sesijos darbų programą įtraukti 12 Seime registruotų ir su pradėtomis ES teisės pažeidimo procedūromis susijusių įstatymų projektų bei tų įstatymų projektų, dėl kurių gali būti pradėtos ES teisės pažeidimo procedūros.

**VI. PIRMININKAVIMO Europos Sąjungos TARYBAI KLAUSIMAI**

***1. Diskusija Seimo plenariniame posėdyje apie pirmininkavimo ES Tarybai rezultatus***

Seimas pavasario sesiją pradėjo Lietuvos pirmininkavimo Europos Sąjungos (ES) Tarybai rezultatų aptarimu – diskusija, kurią organizavo Europos reikalų komitetas. Pirmininkavimo rezultatus aptarė Seimo Pirmininkė Loreta Graužinienė, Ministras Pirmininkas Algirdas Butkevičius, Seimo pirmininkės pavaduotojas, Europos reikalų komiteto pirmininkas Gediminas Kirkilas, Seimo Pirmininkės pavaduotojas, Europos reikalų komiteto pirmininko pavaduotojas Petras Auštrevičius. Diskusijos metu sveikinimo žodį tarė Gruzijos nepaprastoji ir įgaliotoji ambasadorė Lietuvos Respublikoje Khatuna Salukvadzė ir Graikijos Respublikos nepaprastasis ir įgaliotasis ambasadorius Lietuvos Respublikoje Michaelis Efstratijus Daratzikis.

[Seimo Pirmininkė L. Graužinienė pabrėžė](http://www3.lrs.lt/pls/inter/w5_show?p_r=4445&p_d=145237&p_k=1), kad Lietuvai pirmininkaujant tapo akivaizdu, jog nacionaliniai parlamentai turėtų vaidinti reikšmingesnį vaidmenį Europos Sąjungos sąrangoje. [Ministras Pirmininkas Algirdas Butkevičius pažymėjo](http://www3.lrs.lt/pls/inter/w5_show?p_r=4445&p_d=145240&p_k=1), kad visų Lietuvos institucijų susitelkimas ir anksti pradėtas pasirengimas lėmė sėkmingą Lietuvos pirmininkavimą ES Tarybai, pasiekta pažanga dėl svarbių ir sudėtingų ES darbotvarkės klausimų: sutarta dėl 147 teisėkūros bei 234 ne teisėkūros iniciatyvų; priimtos 47 Tarybos išvados; sėkmingai pabaigtos derybos dėl 960 milijardų eurų ES daugiamečio biudžeto.

[Seimo Pirmininko pavaduotojas, Europos reikalų komiteto pirmininkas G. Kirkilas atkreipė dėmesį](http://www3.lrs.lt/pls/inter/w5_show?p_r=4445&p_d=145242&p_k=1) į vieningą visų politikų ir atsakingų institucijų darbą. Buvęs [Seimo Pirmininko pavaduotojas, Europos reikalų komiteto pirmininko pavaduotojas Petras Auštrevičius kvietė](http://www3.lrs.lt/pls/inter/w5_show?p_r=4445&p_d=145243&p_k=1) kitų ES valstybių narių parlamentus tęsti Seimo pradėtą darbą.

***2. Lietuvos Respublikos pirmininkavimo Europos Sąjungos Tarybai ataskaitos pristatymas Europos reikalų komitete***

Vadovaujantis Lietuvos Respublikos Vyriausybės 2012 m. spalio 16 d. nutarimu Nr. 1277, Užsienio reikalų ministerijai buvo pavesta iki 2014 m. liepos 15 d. parengti ir pateikti Vyriausybei ir Seimo Europos reikalų komitetui Lietuvos Respublikos pirmininkavimo Europos Sąjungos Tarybai Tarpinstitucinio veiklos plano įgyvendinimo 2012–2014 metų ataskaitą.

Š. m. liepos 2 d. Užsienio reikalų ministerija išsamiai pristatė Komitetui Lietuvos pirmininkavimo ES Tarybai 2013 m. ataskaitą, kurioje pateikta informacija apie visą pasirengimą pirmininkavimui ir pirmininkavimo procesą bei tam panaudotas lėšas. Ataskaitą sudaro 5 dalys – knygos, skirtos pirmininkavimo programos įgyvendinimo, pirmininkavimo proceso planavimo ir organizavimo, komunikacijos, susitikimų Lietuvoje ir parlamentinio matmens temoms.

Kartu Komitetas išklausė Užsienio reikalų ministerijos ir Seimo kanceliarijos informaciją apie Lietuvos pirmininkavimo ES Tarybai 2013 m. Tarpinstitucinio veiklos plano įgyvendinimo 2014 m. I-o ketv. ataskaitą.

***3. Pirmininkaujančių Europos Sąjungai valstybių pirmininkavimo programų bei rezultatų pristatymai Europos reikalų komitete***

2014 m. liepos 4 d. pirmininkavimą Europos Sąjungos Tarybai iš Graikijos Respublikos perėmė Italija. Ta proga liepos 4 d. Komitete Italijosambasadorius Lietuvoje J. E. p. Stefano Taliani De Marchio pristatė šalies pirmininkavimo prioritetus. Pirmininkaujanti Italija ekonominį augimą ir užimtumą planuoja iškelti Europos politikos prioritetu ir sieks nubrėžti ekonominę sistemą, galinčią skatinti struktūrines reformas valstybėse narėse. Italų nuomone, Europos šalių ekonomikos augimo ir užimtumo perspektyvos labiausiai priklauso nuo Europos integracijos proceso. Tvari ekonomika, "pramonės renesansas" (ypatingą dėmesį skiriant mažoms ir vidutinėms įmonėms) taip pat ir energetikos ir klimato politika iki 2030 turi tapti ekonominio augimo šerdimi. Šalis sieks stiprinti Europos ekonominę ir pinigų sąjungą bei mažinti didelę socialinę atskirtį Europos visuomenėse. Italija laikosi pozicijos, kad investicijos bei parama privalo keliauti į sektorius, kurie yra raktas į ateitį – aplinkos apsaugai, infrastruktūrai ir skaitmeninėms paslaugoms.

2014 m. liepos 4 d. Graikijos ambasadorius Lietuvoje J. E. p. Michail Efstratios Daratzikis komitete pristatė šalies pirmininkavimo ES Tarybai rezultatus. Graikija, kurios prioritetai šiuo laikotarpiu buvo ekonomikos augimas, darbo vietų kūrimas ir sanglauda, migracijos klausimai bei jūrų politika, savo svarbiausiu pusės metų darbo pasiekimu įvardijoEuropos jūrų saugumo strategijos patvirtinimą, sutarimą dėl Reglamento dėl Europos politinių partijų ir Europos politinių fondų statuto ir finansavimo, politinį sutarimą dėl 4-tojo geležinkelių paketo bei sutarimą dėl Europos Sąjungos solidarumo fondo taisyklių.

**VII. LIETUVOS NARYSTĖS EUROPOS SĄJUNGOJE DEŠIMTMEČIUI PAMINĖTI SKIRTI RENGINIAI**

***1. Lietuvos narystės ES 10-mečio minėjimas Lietuvos Respublikos Vyriausybėje***

Europos reikalų komitetas kartu su Lietuvos Respublikos Vyriausybe 2014 m. gegužės 5 d. drauge paminėjo Lietuvos narsytės Europos Sąjungoje dešimtmetį. Minėjime sveikinimo žodį tarė ir prisiminimais apie svarbų Lietuvos valstybei laikotarpį dalijosi Ministras Pirmininkas Algirdas Butkevičius, Europos reikalų komiteto pirmininkas Gediminas Kirkilas, Seimo opozicijos lyderis Andrius Kubilius, 2004 m. Europos reikalų komiteto pirmininko pareigas ėjęs Vytenis Povilas Andriukaitis, 2004 m. gegužės 1 d. užsienio reikalų ministro postą užėmęs Antanas Valionis, buvęs Europos Komisijos narys, atsakingas už mokesčius, auditą ir kovą su sukčiavimu Algirdas Šemeta. Renginio dalyviai priminė Europos integracijos svarbą Lietuvai, apžvelgė nuo derybų pradžios iki 2004 m. gegužės 1 d. nuveiktus darbus ir per narystės ES laikotarpį pasiektus rezultatus ekonomikos, švietimo, socialinėje, saugumo ir teisingumo srityse. Taip pat kalbėjusieji atkreipė dėmesį į šiandien visai Europos Sąjungai kylančius iššūkius – būtinybę įveikti ekonominės krizės padarinius, įtempta situaciją Rytų partnerystės regione ir kt.

***2. Lietuvos narystės ES dešimtmečio paminėjimas Lietuvos Respublikos Seime***

2014 m. gegužės 6 d. Iškilmingo posėdžio metu Lietuvos narystės ES dešimtmetis buvo paminėtas Lietuvos Respublikos Seime. Sveikinimo kalbas renginio metu sakė J. E. Lietuvos Respublikos Prezidentė D. Grybauskaitė, J. E. Lietuvos Respublikos Prezidentas V. Adamkus, Seimo Pirmininkė L. Graužinienė, Seimo Pirmininkės pavaduotojas ir buvęs vyriausiasis Lietuvos derybininkas ES P. Auštrevičius. Savo apsilankymu Lietuvą pagerbė ir 2004 m. gegužės 1 d. Europos Parlamento pirmininko pareigas ėjęs ir Lietuvos integracijai nusipelnęs P. Coxas. Savo turiningoje kalboje jis dalijosi prisiminimais apie Lietuvai itin reikšmingą stojimo į ES laikotarpį, bendradarbiavimą su Lietuvos politikais, džiaugėsi šiandieniniais Lietuvos pasiekimais ir sveikino renginio dalyvius. Seimo Pirmininkė L. Graužinienė P. Coxui įteikė apdovanojimą už nuopelnus Lietuvai stojant į Europos Sąjungą ir ją stiprinant. Taip pat apdovanojimai įteikti kitiems iškiliems asmenims.

***3. Komiteto išvažiuojamasis posėdis-diskusija Kauno Vytauto Didžiojo universitete***

Minėdami Lietuvos narystės Europos Sąjungoje dešimtmetį, Europos reikalų komiteto nariai 2014 m. gegužės 14 d. posėdį surengė Kauno Vytauto Didžiojo universitete (VDU), Politikos mokslų ir diplomatijos fakultete. Posėdžio metu vyko turininga diskusija, moderuojama prof. Mindaugo Jurkyno, su VDU studentais ir kitais akademinės bendruomenės nariais apie Lietuvos narystės ES aktualijas, ES ateities raidos perspektyvą ir svarbiausius šiandieninei ES kylančius iššūkius kintančioje Europos geopolitinėje erdvėje. Po diskusijos Komiteto nariai pagerbė Romo Kalantos atminimą padėdami gėlių Kauno Muzikinio teatro sodelyje.

**VIII. TARPPARLAMENTINIS BENDRADARBIAVIMAS IR KOMITETO VIZITAI**

***1. Estijos, Latvijos, Lietuvos ir Lenkijos parlamentų Europos reikalų komitetų pirmininkų susitikimas***

2014 m. balandžio 13-14 d. Trakuose vyko tradicinis Estijos, Latvijos, Lietuvos ir Lenkijos Europos reikalų komitetų pirmininkų susitikimas, skirtas suderinti pozicijas vykstant į Sąjungos reikalų parlamentinių komitetų konferenciją (COSAC). Susitikimo dalyviai, apsvarstę LI COSAC programos projektą ir kitus aktualius Europos Sąjungos darbotvarkės klausimus, priėmė pareiškimą ragindami nacionalinius parlamentus aktyviai dalyvauti kuriant Europos Sąjungos politiką drįstant užimti Bendrijos lyderio pozicijas bei siūlant Europos ateities viziją bei ugdyti naują Europos politikų kartą, besiremiančią stipriomis moralinėmis ir etinėmis vertybėmis, gebančius mąstyti laisvai ir inovatyviai, nevengiančius prisiimti sprendimų priėmimo atsakomybės, nepaliekant vietos Europinėje politikoje populistinei ir diskriminacinei retorikai. Susitikimo dalyviai pabrėžė būtinybę peržiūrėti ir atnaujinti Rytų partnerystės programos tikslus, suteikiant joje dalyvaujančioms šalims narystės Europos Sąjungoje perspektyvą.

***2.*** ***Sąjungos reikalų parlamentinių komitetų konferencijos – LI COSAC – posėdis***

2014 m. birželio 15–17 d., Atėnuose (Graikija) vyko Europos Sąjungos parlamentų Sąjungos reikalų parlamentinių komitetų konferencijos (COSAC) 51-asis posėdis, kuriame vadovaujama Europos reikalų komiteto pirmininko Gedimino Kirkilo dalyvavo Europos reikalų komiteto delegacija – Vilija Aleknaitė Abramikienė, Linas Balsys ir Marija Aušrinė Pavilionienė. COSAC posėdyje svarstyti klausimai: Graikijos pirmininkavimo Europos Sąjungos Tarybai prioritetai; Europos vizija 2025; ES iššūkiai: krizė Ukrainoje; demokratinis teisėtumas ir lyderystė: diena po Europos Parlamento rinkimų; Europos užimtumo strategiją; investavimas į jaunimą: kelias iš krizės; Jaunimo garantijų iniciatyvos geriausias pritaikymas; jaunimo verslumo ir kūrybiškumo skatinimas.

Taip pat vyko COSAC moterų forumas, kuriame Komiteto narė profesorė Marija Aušrinė Pavilionienė skaitė pranešimą apie moterų indėlį ekonominės ir finansinės krizės fone. COSAC moterų forumas buvo įkurtas jubiliejinio, 50-ojo COSAC plenarinio posėdžio metu Vilniuje ir jo koordinatore paskirta Marija Aušrinė Pavilionienė.

***3. COSAC pirmininkų susitikimas***

2014 m. liepos 17–18 d. Romoje vyko COSAC pirmininkų susitikimas. Jo metu buvo aptarti Italijos pirmininkavimo Europos Sąjungos Tarybai prioritetai ir Europos Sąjungos perspektyvos po Europos Parlamento rinkimų bei Europos struktūrinės paramos 2014–2020 finansiniu periodu panaudojimo galimybės ir iššūkiai. COSAC pirmininkų susitikime dalyvavęs Europos reikalų komiteto pirmininko pavaduotojas Linas Balsys posėdyje akcentavo sudėtingos situacijos, susidariusios Ukrainoje, svarbą bei kvietė Rytų partnerystės klausimą aktyviai nagrinėti vėliau 2014 m. įvyksiančioje COSAC plenarinėje sesijoje. Komiteto pirmininkas Gediminas Kirkilas, kartu su didele dalimi kitų nacionalinių Parlamentų Europos reikalų pirmininkų, po Romoje (Italija) vykusio ES Sąjungos parlamentiniu komitetų pirmininkų konferencijos paskelbė bendrą kreipimąsi dėl ES Sąjungos reikalų parlamentinių komitetų konferencijos (COSAC) įstatų peržiūros. Laiške akcentuojama, kad galiojantys COSAC įstatai, kai kuriais atvejais, nebeatspindi efektyviausios ir geriausios tokio pobūdžio renginių praktikos, todėl COSAC kviečiama artimiausiu metu peržiūrėti galiojančius įstatus, taip gerinant konferencijos praktikas.

Europos reikalų komiteto pirmininkas Gediminas Kirkilas

Parengė: Europos reikalų komiteto biuras